Premierul Victor Ponta a afirmat în dese rânduri că nu va prezenta un proiect de buget pe 2015 deoarece aceasta va fi sarcina noului premier şi că nu ar fi „corect“ ca el să îi facă un buget în cazul că el va ajunge preşedintele României.

Ei bine, acum că alegerile prezidenţiale au fost câştigate de către Klaus Iohannis, „noul“ premier este tot vechiul premier, care trebuie să prezinte bugetul pe anul viitor, unde trebuie să detalieze exact sursele de finanţare pentru reducerea CAS cu cinci puncte procentuale, pentru majorarea pensiilor, dar şi pentru o serie de alte măsuri luate sau promise de Guvern cu puţin înainte de alegeri.

Toate acestea, la pachet cu reducerea deficitului bugetar de la 2,2% din Produsul Intern Brut (PIB) până la 1,4%, cu scăderea taxei pe stâlp de la 1,5% din valoarea activelor la 1% sau cu elaborarea modului de calcul al accizelor, după ce cursul leu-euro de la 1 octombrie a fost mai mic decât cel de anul trecut.

„Adevărul“ a realizat o listă cu tot ce trebuie să „înghesuie“ în buget premierul Victor Ponta, Ioana Petrescu – ministrul Finanţelor şi Darius Vâlcov – ministrul delegat pentru Buget.



Principala problemă din bugetul de pe anul 2015 o constituie faptul că Executivul trebuie să scadă deficitul de la 2,2% din PIB în acest an la 1,4% din PIB în 2015, aşa cum s-a angajat România în faţa Comisiei Europene prin pactul fiscal. Numai că acest lucru vine în contextul în care Guvernul a adoptat deja o serie de măsuri care afectează atât cheltuielile, cât şi veniturile.

Reducerea CAS cu 5 puncte procentuale a intrat în vigoare de la 1 octombrie, dar nu înainte ca aceasta să declanşeze un întreg circ în vară, la vizita premierului Ponta şi a Ioanei Petrescu la Palatul Cotroceni, pentru celebra discuţie cu preşedintele Traian Băsescu . Măsura are un impact bugetar de 5 miliarde de lei. Concomitent, Executivul a anunţat indexarea pensiilor – măsură care are un impact de 2,7 miliarde de lei, în vreme ce majorarea salariilor din sectorul sanitar are un impact de 270 de milioane de lei.